London: - Det er mit mål at blive førstemålmand, og jeg har hørt så meget positivt om Danmark, at jeg ser frem til at skabe en fremtid i Danmark for min familie og mig.

Det siger den 25-årige Matej Delac, der netop har underskrevet en to-årig kontrakt med AC Horsens.

Han skal afløse finske Jesse Joronen, der har brugt sin første sæson i AC Horsens til et gennembrud i dansk fodbold og en kontrakt med de forsvarende mestre fra FC København.

Matej Delacs karriere minder meget om Jesse Joronens. Han har været i Chelsea siden 2010 uden at spille førsteholdskampe og har været udlejet til en række klubber, men der er en enkelt stor forskel.

- Jeg har ikke haft arbejdstilladelse i England og har derfor ikke kunnet spille kampe for engelske klubber, siger han.

- Jeg var glad for at få lov at opleve fem dages prøvetræning i Horsens, og jeg fik en god snak med Jesse Joronen. Han fortalte, at AC Horsens var en god klub, og at tingene var i orden.

- Det spiller også en stor rolle for mig, at familien kan falde til. Min kone og jeg har en søn på to måneder, og alle fortæller mig, at Danmark er kendt for at behandle kvinder godt. Det er vigtigt, fordi hele familien flytter til Horsens. Jeg skal passe træningen i London, men kommer til Horsens for at finde en lejlighed eller et hus, når jeg skal møde 1. juli, siger han.

Matej Delac, der spillede en enkelt træningskamp for AC Horsens, er en stor keeper på 1,90 meter. Han var fast mand på U-landsholdet fra U16 i 2008 til U21 i 2013. Han spillede ialt 34 landskampe, inden han faldt for aldersgrænsen.

- Jeg kommer ikke med til VM i Rusland, når jeg ikke spiller klubkampe, og jeg tænker slet ikke på landskampe. For mig er det kampene for klubben, der betyder noget, og jeg ser frem til at få fast spilletid og blive førstemålmand i Horsens, siger Matej Delac.

Kroatiens landsholdsmålmand er den 33-årige Daniel Subasic.

Matej Delac har en rekord i Chelsea. Han er den spiller, der har været længst tid i klubbens nuværende trup, efter at legenden John Terry stoppede.